Bilo mi je 17 godina kad sam se odlučila za buduću karijeru.
Stajala sam vani
tijekom vruće ljetne noći na Floridi,
samo nekoliko kilometara od oceana.
Čekala sam da se čudo dogodi.
To ljeto imala sam povlasticu raditi kao pripravnik
u NASA-inom Svemirskom centru Kennedy,
a čudo koje sam čekala
bilo je lansiranje svemirske letjelice Columbia,
koja je nosila Chandra opservatorij rengenskih zraka,
teleskop koji bi omogućio znanstvenicima da zavire u granice crnih rupa.
Svo nebo ispunilo se svjetlošću.
Bilo je poput dana usred noći.
Uskoro smo mogli osjetiti tutnjavu motora kako vibriraju u našim prsima.
I to nije bilo čudo,
to je bio udruženi trud tima od tisuću ljudi
koji su radili zajedno
kako bi učinili nemoguće stvarnim.
Ja sam se htjela pridružiti tom timu.
Stoga sam se prijavila na sveučilište gdje bih mogla studirati svemirski inženjering.
Sljedeće godine
započela sam na MIT-u svoju obuku u inženjerstvu
i pridružila se studentskom projektu izgradnje svemirskih robota.
Sve je išlo kao što sam i planirala,
jedino što sam bila zbunjena oko nečeg važnog.
Dakle, moja zbunjenost se pojavila tijekom mojih ljetnih praznika.
Putovala sam u školu u Keniji,
gdje sam volontirala radeći s djevojčicama dobi od 5 do 17 godina,
davala im instrukcije iz engleskog, matematike i prirode.
One su me učile pjesmama na svahiliju.
Uglavnom sam vrijeme provodila upoznavajući se s djevojčicama,
uživajući u njihovom društvu.
Vidjela sam da su te cure i vođe u njihovoj zajednici
nadilazili vrlo važne prepreke
kako bi omogućili ovim djevojčicama da imaju najbolje šanse u životu.
Htjela sam se pridružiti tom timu.
Htjela sam biti dijelom tima koji će pomoći razbiti te prepreke
i poboljšati živote djevojčica diljem svijeta.
No, bojala sam se da studiranje svemirskog inženjeringa
nije baš najkorisnije.
Bojala sam se da ovaj tim u Keniji ne može koristiti tehnologiju
o kojoj sam ja učila o svemiru.
Srećom, saznala sam da sam u krivu.
Vratila sam se i opet radila kao pripravnik u NASA-i
i ovaj put
mentor me naučio
da se zemlje poput Kenije koriste svemirskom tehnologijom već desetljećima
kako bi poboljšale život u svojim državama.
Tada sam znala da bih mogla imati karijeru u svemiru
i u razvoju.
Ova ideja nije nova.
Naime, 1967. udružile su se nacije svijeta
kako bi potpisale Ugovor o svemiru.
Ovaj Ugovor dao je odvažnu izjavu
govoreći: "istraživanje i korištenje svemira
trebalo bi se odvijati u korist svih ljudi,
bez obzira na njihovu razinu ekonomskog i znanstvenog razvoja".
Nismo uistinu održali ovaj ideal,
iako su ljudi radili desetljećima kako bi to učinili stvarnim.
Sile poput kolonijalizma, rasizma
i nejednakosti spolova
zapravo su isključile mnoge ljude od pogodnosti svemira
i uvjerile nas da je svemir za pojedince
ili za bogataše ili elitu.
No, ne možemo si priuštiti ovaj stav,
jer je svijet uključen u ključnu misiju
poboljšanja života za sve.
Naš nacrt za ovu misiju proizlazi iz 17 Ciljeva o održivom razvoju
Ujedinjenih Naroda.
Sve države članice UN-a su se složile
da su to prioriteti od sada do 2030.
Ovi ciljevi daju nam ključne trenutke i prilike našeg vremena.
Prilike za okončavanje ekstremnog siromaštva;
da osiguramo da svi imaju pristup hrani i čistoj vodi.
Moramo težiti ovim ciljevima kao globalna zajednica.
A svemirska tehnologija podupire održivi razvoj.
Zapravo, postoji šest svemirskih usluga
koje nam mogu pomoći u ostvarivanju Ciljeva o održivom razvoju.
Tijekom sljedećih nekoliko minuta, istražimo ovih šest usluga
i pogledajmo primjere kako one podupiru bar neke od ciljeva.
Jeste li spremni?
U redu.
Komunikacijski sateliti daju pristup telefonu i internetskim uslugama
gotovo bilo kojem mjestu na Zemlji.
Ovo je od iznimne važnosti tijekom oporavka od prirodnih katastrofa.
Kada je tajfun Haiyan pogodio FIlipine,
morale su se popraviti lokalne komunikacijske mreže
i timovi su donosili antenske nizove na napuhavanje
koji su se mogli priključiti na satelite.
Ovo je bilo korisno tijekom vremena popravka i oporavka.
Sateliti za pozicioniranje govore nam gdje smo mi
tako što nam kažu gdje su oni.
Znanstvenici koriste ovu tehnologiju u praćenju ugroženih životinja u divljini.
Ova kornjača opremljena je sustavom
koji može primiti podatke o lokaciji od satelita za pozicioniranje,
a oni šalju podatke o lokaciji znanstvenicima
putem komunikacijskih satelita.
Znanstvenici mogu koristiti ovo znanje kako bi donosili bolje smjernice
i pomogli odrediti kako održati te životinje živima.
Sateliti za promatranje Zemlje.
Oni nam govore što se događa u našoj okolini.
Trenutačno postoji oko 150 satelita
kojima upravlja preko 60 vladinih agencija,
a to su samo one koje promatraju Zemlju.
U međuvremenu, tvrtke nadopunjuju ovaj popis.
Većina vlada pruža podatke od satelita besplatno na internetu.
Neki od tih satelita pružaju slike poput ove,
koja vam pokazuje što biste vidjeli kroz kameru.
Ova slika pokazuje poljoprivredno zemljište u Kansasu.
Međutim, većina Zemljinih opservacijskih satelita
uopće ne slika.
Oni uzimaju mjere,
zatim kombiniraju te mjere s kompleksnim računalnim modelima
i stvaraju prekrasne, globalne vizualizacije poput ove,
pokazujući oceanske struje
i temperaturu oceana diljem svijeta.
Ili možemo pogledati na sol, dim i prašinu u atmosferi;
na globalni pad oborina poput kiše i snijega;
na godišnji ciklus vegetacije na zemlji i u oceanu.
Dakle, znanstvenici mogu iskoristiti ove podatke o padu oborina i vegetaciji
u svrhu razumijevanja
koja područja na Zemlji su u opasnosti od gladi ili suše
i pružati te podatke kako bi pomogli organizacijama
u pripremi zaliha hrane prije nego što glad postane ozbiljan problem.
U svemiru imamo laboratorij u orbiti na Međunarodnoj svemirskoj postaji.
Vozilo i unutrašnjost su u stanju slobodnog pada
oko Zemlje
te na njih nema utjecaja gravitacije.
Zbog toga to nazivamo mikrogravitacijom.
Kad se astronauti nađu u mikrogravitacijskoj okolini,
njihova tijela reagiraju kao da ubrzano stare.
Kosti i mišići oslabe,
njihov krvožilni i imunološki sustav se promijene.
Budući da znanstvenici proučavaju kako održati astronaute zdravima u svemiru,
možemo preuzeti vježbe i tehnike koje astronauti koriste
i prenijeti ih ljudima na Zemlji
kako bismo ovdje poboljšali zdravlje.
Često se dogodi da kad razvijamo tehnologiju za astronaute i istraživanje,
ili za svemirske letjelice,
možemo prenijeti te izume za poboljšanje života na Zemlji.
Evo jedan od mojih omiljenih.
Ovo je sustav za filtriranje vode,
njegova ključna sastavnica je temeljena na tehnologiji
za filtraciju otpadne vode na svemirskoj postaji.
Trenutno se koristi diljem svijeta.
Svemir je također beskonačan izvor inspiracije,
putem učenja,
putem istraživanja i astronomije
i onog prastarog iskustva zurenja u zvijezde.
Sada se zemlje diljem svijeta uključuju u poboljšanje
vlastitog razvoja
tako što povećavaju vlastito znanje iz inženjerstva, znanosti i svemira.
Upoznajmo neke od najnovijih svjetskih satelitskih inženjera.
Ovo je Elyka Abello iz Venezuele.
Elyka se obučava za satelitskog inženjera
kao dio njezinog državnog satelitskog programa u Venezueli.
Ona je dizajnirala softverski alat
koji dopušta njezinom timu bolji dizajn pogonskog sustava za inženjerstvo.
Ovo je Adel Castillo-Duran
s Filipina.
Adel je i meteorologinja i satelitska inženjerka
koja koristi podatke satelita u svojoj vremenskoj prognozi.
I konačno, upoznajte Halu.
Hala je iz Sudana.
Dok je studirala elektrotehniku na preddiplomskom studiju
u Khartoumu,
ona i nekoliko studenata odlučili su izraditi vlastiti satelit.
Poslije je Hala dobila stipendiju za studiranje satelitskog inženjerstva
na diplomskom studiju.
Ove priče koje sam s vama podijelila
sve pokazuju da je svemir uistinu koristan za održivi razvoj
i za dobrobit svih ljudi.
No, imamo još posla,
jer još postoje prepreke koje isključuju ljude od svemira
i ograničavaju učinak ove tehnologije.
Za mnoge ljude, podaci o promatranju Zemlje su složeni.
Usluge komunikacijskih satelita previše su skupe.
Istraživanje mikrogravitacije se doima jednostavno nepristupačnim.
To je ono što me motivira kao profesora u MIT-evom Medijskom laboratoriju.
Nedavno sam osnovala novu istraživačku grupu nazvanu "Svemir omogućen".
Radimo na razbijanju barijera koje ograničavaju pogodnosti svemira.
Također ćemo razviti buduće primjene
koje će nastaviti doprinositi održivom razvoju.
Radit ćemo na tome
dok uistinu ne budemo mogli reći da je svemir za dobrobit svih ljudi
i da nam je svemir svima omogućen.
Hvala vam.
(Pljesak)